text: 
  USA ser det som sin klare interesse, at Europa bliver en stærk 
  politisk og økonomisk faktor i den nye verdensorden. Det vil lette 
  USAs egne globale opgaver og samtidig åbne et rigt marked for 
  amerikansk eksport. Men udsigten til det nye, samlede Europa med EF 
  som den politiske og økonomiske dynamo og Tyskland som den nye 
  toneangivende stormagt gør alligevel en del amerikanere utilpasse. De 
  føler sig fortrængt og ser, at de er ved at miste indflydelse i det
   Europa, hvor de har spillet så dominerende en rolle i næsten et 
  halvt århundrede. På lidt længere sigt ser de Europa rejse sig som 
  en politisk rival og økonomisk konkurrent, og det bekommer ikke alle 
  lige vel.
  
  Europa vil stå overfor kolossale udfordringer i de kommende år og 
  skal finde nye veje og roller både til sig selv og i sit forhold 
  til de to gamle supermagter. Fra hver sit verdenshjørne vil Moskva og
   Washington følge Europas nye kurs med en blanding af velvillig 
  interesse, nysgerrighed og vagtsomhed, mens et nyt globalt spændingsfelt
   er ved at tage form.
  
  
  
  